《蘖庵大师》
清代·汪洪度

九尺老比丘，骨立石崖松。《楞伽》把一卷，兀坐西南峰。

举头近帝座，低头睨寰中。批鳞丹陛前，驱鳄沧海东。

昔怀宁易平，托钵降毒龙。阳灵大地匿，雨雪春山空。

樵径白云迷，何处寻孤踪？

作者简介：字于鼎，江南歙县人。诸生。著有《馀事集》。○于鼎诗，渔洋定其全集，歌行中赏其《建文钟》篇，云中有史笔，非苟作者，今集中不见此诗，可惜也。